पाठ 11
मर्दखय अविश्वासू व्हायला नकार देतो
शिक्षक मार्गदर्शिका  ·  पाहा, ऐका आणि जगा – पुस्तक 5: देवासाठी कसोटीवर
	उद्देश
	मर्दखय परदेशात, तसे न करण्याचा मोठा दबाव असतानाही, देवाच्या आज्ञांशी विश्वासू कसा राहिला हे मुलांना दाखवणे.

	शास्त्रवाचन
	एस्तेर 3:1-15; 4:1-17

	पाठांतर वचन
	निर्गम 20:8
(दहा आज्ञा) “शब्बाथ दिवस पवित्र पाळण्याचे स्मरण ठेव.”



पाठाचे सादरीकरण
सुरुवात
तुमच्या मंडळीला किंवा गावाला महत्त्वाचे लोक भेट द्यायला आले होते त्या वेळांचा विचार करा. प्रत्येक जण नेहमी त्यांना खूश करू पाहतो, त्यांना राहण्यासाठी सर्वांत सोयीस्कर जागा देतो आणि सर्वोत्तम अन्न वाढतो. यांपैकी काही पाहुणे खूप दयाळू आणि सुखद असतात, पण काही खूप गर्विष्ठ असू शकतात.
पाठातील मुख्य मुद्दे
	1.राजा अहश्वेरोशाने हामान याला नवा प्रधानमंत्री नेमले होते. हामान चालत जाताना सर्वांनी वाकून त्याला आदर दाखवावा असा हुकूम देण्यात आला होता (एस्तेर 3:1-2अ). यामुळे तो खूप गर्विष्ठ झाला. गोष्टीचा हा भाग अभिनित करता येतो, ज्यात वर्गातील एक सदस्य हामान असतो आणि तो/ती चालत जाताना बाकीचे त्याच्यासमोर वाकतात.
	2.राजाच्या अधिकाऱ्यांपैकी फक्त एकाने दुसऱ्या माणसासमोर वाकायला नकार दिला. तो मर्दखय होता. का? यहुद्याच्या दृष्टीने एखाद्यासमोर वाकणे म्हणजे तुम्ही त्याची उपासना करता. संपूर्ण वर्गाला दुसरी आणि तिसरी आज्ञा म्हणायला सांगा (निर्ग 20:3-5अ). मर्दखयाने त्याच्यासमोर वाकायला नकार दिल्यामुळे हामान खूप रागावला (3:2ब-5). चित्र 11 दाखवा. वर्ग गोष्टीचा हा भाग सुद्धा अभिनित करू शकतो.
	3.हामानाने मर्दखयावर सूड घ्यायचे ठरवले. त्याने राजाला सांगितले की तो ज्यांच्यावर राज्य करतो त्या लोकांपैकी एक गट देशाचे कायदे पाळत नाही. हामानाला या संपूर्ण गटाचा नाश करण्यासाठी राजाची परवानगी हवी होती. राजाने परवानगी दिली तर त्याला मोठी रक्कम देण्याचे वचनही त्याने दिले. राजा अहश्वेरोशाने कोणतेही प्रश्न न विचारता संमती दिली (3:6, 8-11).
	4.हामानाने सूचना दिल्या आणि राज्यभर सर्वत्र जाहीर करवले की एका ठराविक दिवशी सर्व यहुद्यांना ठार मारले जावे. आपली राणी एस्तेर याच गटातील आहे हे राजाला माहीत नव्हते (3:12-15).
	5.मर्दखय भयभीत झाला. तो आपले दुःख दर्शवणारे कपडे घालून फिरू लागला. राणी एस्तेरने याविषयी ऐकले आणि त्याला काही नवे कपडे पाठवले. त्याने ते घ्यायला नकार दिला आणि तिला राजा अहश्वेरोशाकडे जाऊन आपल्या लोकांच्या जिवासाठी विनंती करायला सांगितले (4:1-8).
	6.एस्तेरने निरोप पाठवून समजावले की कोणी आधी बोलावल्याशिवाय राजाला भेटायला गेले तर त्यांना ठार मारले जाते. एकच अपवाद म्हणजे राजाने त्या व्यक्तीचा जीव वाचवायचा आहे हे दाखवण्यासाठी आपला राजदंड पुढे केला तर (4:9-11). चित्र 10 दाखवा. राजाच्या हातातील राजदंड दाखवा. हा सोन्याचा दंड राजाच्या राजसत्तेचे प्रतीक होता.
	7.मर्दखयाने उत्तर देऊन एस्तेरला आठवण करून दिली की तीही यहुदी आहे. ती राणी असली आणि राजवाड्यात राहत असली तरी तिलाही तिच्या इतर लोकांबरोबर मारले जाईल. पण कदाचित, त्याने जोडले, देवाने तिला त्या पदावर आपल्या लोकांना मदत करता यावी म्हणून ठेवले असेल (4:12-14).
	8.एस्तेरने राजाकडे जायला होकार दिला, पण तिने यहुद्यांना आपल्याला मदत करायला सांगितले. त्याआधी तीन दिवस त्यांनी उपवास आणि प्रार्थना करायची होती की राजा अहश्वेरोशाने तिचा स्वीकार करावा आणि तिचा जीव वाचवावा (4:15-17).
कथेला आपला प्रतिसाद
मर्दखय देवाशी विश्वासू राहिला, तसे करणे खूप धोकादायक असतानाही. त्याला माहीत होते की देव त्याच्याविरुद्ध असलेल्या सर्व शक्तींपेक्षा महान आहे.
एका आफ्रिकी देशात एका मंडळीच्या पुढाऱ्यावर ख्रिस्तावरील आपला विश्वास नाकारण्यासाठी दबाव आणला गेला. त्याला शोधत सैन्याने त्याच्या बायबल महाविद्यालयावर आक्रमण केले तेव्हा तो पानांनी झाकलेल्या एका खोल खड्ड्यात संपूर्ण रात्र लपून राहिला.
सैनिक त्याला न पाहता त्या खड्ड्यावरून ओलांडून गेले. देवाने त्याला हानीपासून लपवले आणि तो आपल्या स्वर्गीय पित्याच्या काळजीची आणि संरक्षणाची गोष्ट सांगायला आणखी अनेक वर्षे जगला.
देव तुमची काळजी घेतो यावर तुमचा विश्वास आहे का?
पाठांतर वचन पक्के करा
निर्गम 20 मधील आतापर्यंत शिकलेल्या सर्व वचनांची उजळणी करा.

